ดีกว่าคาด! สภาพัฒน์เผย GDP ไตรมาส 4/58 โต 2.8%
สภาพัฒน์ เผย GDP ไตรมาส 4/58 โต 2.8% เมื่อเทียบกับช่วงเดียวกันของปีก่อนหน้า
15 ก.พ. 2559

สำนักงานคณะกรรมการพัฒนาการเศรษฐกิจและสังคมแห่งขาติ (สศช.) หรือสภาพัฒน์ แถลงภาวะเศรษฐกิจไตรมาส 4/58 ขยายตัวราว 2.8% เมื่อเทียบกับช่วงเดียวกันของปีก่อนหน้า โดยเศรษฐกิจไทยยังขยายตัวเกณฑ์ดี แม้ว่าด้านอุปสงค์การส่งออกยังลดลงอย่างต่อเนื่อง และเป็นข้อจำกัดการขยายตัว สอดคล้องกับการหดตัวที่เร่งขึ้นของการส่งออกของประเทศต่าง ๆ ในภูมิภาค อุปสงค์ในประเทศเร่งตัวขึ้นทั้งการลงทุนภาครัฐ และการใช้จ่ายภาคครัวเรือน
ขณะที่ได้ปรับลดคาดการณ์อัตราการขยายตัวทางเศรษฐกิจของไทย (GDP) ในปี 59 เป็นเติบโตราว 2.8-3.8% หรือมีค่ากลางราว 3.3% ซึ่งลดลงจากคาดการณ์ครั้งก่อนที่ 3-4% จากความเสี่ยงเศรษฐกิจโลก โดยเฉพาะเศรษฐกิจจีนและราคาน้ำมันที่ยังอยู่ในระดับต่ำ
อย่างไรก็ตาม GDP ในปีนี้ยังเร่งตัวขึ้นจากปี 58 ที่ขยายตัวราว 2.8% โดยมีปัจจัยสนับสนุนสำคัญ คือ การเร่งขึ้นของเม็ดเงินการใช้จ่ายและการลงทุนภาครัฐ ตามกรอบงบประมาณรายจ่ายและอัตราการเบิกจ่ายในปีงบประมาณ 59 ที่สูงขึ้น ประกอบกับ ความคืบหน้าของโครงการลงทุนด้านโครงสร้างพื้นฐานของภาครัฐที่ส่งผลให้อัตราการเบิกจ่ายของรัฐวิสาหกิจเพิ่มขึ้น
โดยแรงส่งจากมาตรการกระตุ้นเศรษฐกิจที่รัฐบาลประกาศเพิ่มเติมในช่วงเดือน ก.ย.58-ม.ค.59 แนวโน้มการอ่อนค่าของเงินบาท ซึ่งจะช่วยให้มูลค่าการส่งออกในรูปเงินบาทขยายตัวเร่งขึ้นและส่งผลให้รายรับและสภาพคล่องของผู้ประกอบการดีขึ้นต่อเนื่องจากช่วงครึ่งหลังของปี 58 ราคาน้ำมันที่คาดว่าจะอยู่ในระดับต่ำกว่าปี 58 ซึ่งจะช่วยเพิ่มอำนาจซื้อของประชาชนและภาคธุรกิจ และเอื้อต่อการดำเนินนโยบายผ่อนคลายอย่างต่อเนื่อง และ การขยายตัวอย่างต่อเนื่องของภาคการท่องเที่ยว
ทั้งนี้ คาดว่ามูลค่าการส่งออกจะขยายตัว 1.2% การบริโภคของครัวเรือนและการลงทุนรวมขยายตัว 2.7% และ 4.9% ตามลำดับ อัตราเงินเฟ้อทั่วไปอยู่ในช่วง (-0.1)-0.9% และบัญชีเดินสะพัดเกินดุล 8.2%